Ion Fiz

Ion Fiz Martínez (Eibar, Gipuzkoa, 1979) moda-diseinatzailea da.

 Biografia 
Eibarren jaio arren, haurtzaroa eta gaztaroa Ermuan eta Bilbon eman zituen. Ume-umetan hasi zen joskintzarekin harremantzen, familian bertan: osaba sastreak zituen eta amama jostuna. Hain zuzen honi soberan geratzen zitzaizkion oihal txatalekin jolasten zuen. Nola moztu eta zelan josi oihal bat mutikoa zela ikasi zuen, eta txikitan zaletu zen soinekoak marraztera, moztera eta jostera. 

1995-1998 urteen artean Bilboko Modaren Euskal Eskolan ikasi zuen, ohorezko matrikula lortuz eta Miriam Okariz diseinatzaile bilbotarra irakasle zuelarik. 2004-2006 bitartean, ostera, Bartzelonako Institut Catalá de la Modan berak jardun zuen irakasle. 

Bartzelonako FAD plataformaren bitartez (Fomento de las Artes Decorativas, gerora Foment de les Arts i del Disseny) bere lehen moda bilduma prestatzen hasi zen. 2002an, antolatzen zuten moda arloko lehiaketa irabazteak, hurrengo urtean Madrilgo Cibeles Pasarelan bere diseinuak aurkezteko gonbitea ekarri zion.

 Diseinatzaile 
Ion Fiz firma sortu zuen 2002an, 24 urterekin. Hasi eta amaitu arte, bere diseinuen sorkuntza osoa gainbegiratzea gustatzen zaio: izan jantziaren zirriborroa eta horretan oinarritutako patroia, oihalaren ebaketa, jantzigintza...Goi Joskintzako beste maisu garrantzitsu batzuentzako bildumak diseinatu ditu, hala nola Manuel Pertegaz-entzat.

Jantziez gain, antiojuak, oinetakoak, poltsak bainujantziak, aterkinak, kapelak, gerrikoak, eta abar ere diseinatu izan ditu. 2020an Nancy panpinarentzako, honen ahizpa Lesly eta lagun Lucas eta Selenerentzako jantziak zein osagarri desberdinak diseinatu eta josi zituenere. Jostailuen esparruan modaren garrantzia aldarrikatzeko helburuarekin sortuak, diseinu esklusiboak dira eta bildumagileei zuzenduta daude.

2017an, modaren munduan bere XV. urteurrena ospatzeko Goi Joskintzako 30 jantzien bilduma aurkeztu zuen Fizzisimo izenburupean Bilboko Guggenheim Museoan egindako galan. 

2018an, arte eszenikoetan estreinatu zen, El funeral antzezlaneko pertsonaientzako jantziak sortu zituen 40ko hamarkadan inspiratuz.

Iberdrola, Repsol eta Mc Donalsen enpresa-uniformeak diseinatu ditu. 

Hainbat agertokitan aurkeztu ditu bere lanak: Madril, Valentzia, Mexiko, Belgika, Paris, Murtzia, Bartzelona,Shangai... Eta pasarela ezohikoetan ere: bere diseinuak erakutsi izan ditu Baltiko itsasotik nabigatzen zebilen Pullmantur kruzeroan."Nire lanbidean gehien baloratzen dudana da lana ondo, zintzotasunez eta artisau moduan egitea" Ion Fiz.

 Sariak 

 Bartzelonako FAD plataforma (Fomento de las Artes Decorativas) saria, modaren arloan (2002)
 L’Oreal París Cibeles
 Prix de la Mode Marie Claire
 Hanbel saria (2019)
 Urrezko Titarea Diseinatzailerik Onenari (2019)
 Costura España elkartearen saria bere ibilbide guztiari (2019)

 Kanpo estekak 

 Ion Fizi elkarrizketa, Euskonews Gaztean
  Ion Fizen webgune ofiziala

 Erreferentziak 

Kategoria:Euskal Herriko moda diseinatzaileak
Kategoria:Eibartarrak
Kategoria:Ermuarrak